Ανακοίνωση της Επιτροπής βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Τροποποίηση από το Ηνωμένο Βασίλειο των υποχρεώσεων δημόσιας υπηρεσίας σε ό,τι αφορά τις τακτικές αεροπορικές γραμμές οι οποίες εκτελούνται μεταξύ της νήσου Shetland Mainland και των νήσων Foula, Fair Isle, Out Skerries και Papa Stour

(2001/C 358/07)

(Κείμενο που παρουσιάζει ενδιαφέρον για τον ΕΟΧ)

1. Το Ηνωμένο Βασίλειο αποφάσισε να τροποποιήσει τις υποχρεώσεις δημόσιας υπηρεσίας σε ό,τι αφορά τις τακτικές αεροπορικές γραμμές οι οποίες εκτελούνται μεταξύ της νήσου Shetland Mainland και των νήσων Foula, Fair Isle, Out Skerries και Papa Stour, που καθορίστηκαν στην ανακοίνωση η οποία δημοσιεύθηκε στην Επίσημη Εφημερίδα των Ευρωπαϊκών Κοινοτήτων C 394/05, της 30ής Δεκεμβρίου 1997, όπως τροποποιήθηκαν στην Επίσημη Εφημερίδα των Ευρωπαϊκών Κοινοτήτων C 356/03, της 12ης Δεκεμβρίου 2000, βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, σχετικά με την πρόσβαση των κοινοτικών αερομεταφορέων σε ενδοκοινοτικές αερογραμμές.

2. Οι τροποποιημένες υποχρεώσεις δημόσιας υπηρεσίας είναι οι ακόλουθες:

- Ελάχιστη συχνότητα πτήσεων:

- Με προορισμό τη νήσο Foula - δύο ταξίδια με επιστροφή τη Δευτέρα, Τετάρτη και Παρασκευή και ένα ταξίδι με επιστροφή την Τρίτη (θερινά δρομολόγια). Δύο ταξίδια με επιστροφή την Παρασκευή και ένα ταξίδι με επιστροφή τη Δευτέρα, Τρίτη και Τετάρτη (χειμερινά δρομολόγια).

- Με προορισμό τη νήσο Fair Isle - δύο ταξίδια με επιστροφή τη Δευτέρα, Τετάρτη και Παρασκευή και δύο ταξίδια με επιστροφή το Σάββατο (θερινά δρομολόγια). Δύο ταξίδια με επιστροφή τη Δευτέρα, Τετάρτη και Παρασκευή (χειμερινά δρομολόγια).

- Με προορισμό τις Out Skerries - δύο ταξίδια με επιστροφή την Πέμπτη και ένα ταξίδι με επιστροφή τη Δευτέρα, Τετάρτη και Παρασκευή.

- Με προορισμό το Papa Stour - δύο ταξίδια με επιστροφή την Τρίτη.

- Χωρητικότητα:

- Η χωρητικότητα του χρησιμοποιούμενου αεροσκάφους δεν πρέπει να είναι μικρότερη των οκτώ θέσεων για κάθε διαδρομή παρά το γεγονός ότι ανάλογα με το βάρος, επιτρέπεται ο περιορισμός του αριθμού των θέσεων για τη διαδρομή που εξυπηρετεί τις Out Skerries λόγω περιορισμών της Civil Aviation Authority (υπηρεσίας πολιτικής αεροπορίας).

- Ναύλοι:

- η τιμή του εισιτηρίου απλών διαδρομών για ενηλίκους δεν επιτρέπεται να υπερβαίνει το ποσό των 21,30 λιρών στερλινών (Foula), των 37,20 λιρών στερλινών (Fair Isle), των 18,00 λιρών στερλινών (Out Skerries) και των 16,00 λιρών στερλινών (Papa Stour).

Ο μέγιστος ναύλος για κάθε διαδρομή επιτρέπεται να αυξάνεται μια φορά το χρόνο με την προηγούμενη γραπτή έγκριση του συμβουλίου των Νήσων Shetland σύμφωνα με τον δείκτη λιανικών τιμών του Ηνωμένου Βασιλείου (για όλα τα συμπεριλαμβανόμενα είδη) ή σύμφωνα με τα στοιχεία οποιουδήποτε δείκτη που ενδέχεται να τον διαδεχθεί.

Δεν επιτρέπεται καμία περαιτέρω μεταβολή του επιπέδου των ναύλων χωρίς την προγενέστερη γραπτή έγκριση του συμβουλίου των Νήσων Shetland.

Ο νέος μέγιστος ναύλος για κάθε διαδρομή πρέπει να κοινοποιείται στην Civil Aviation Authority και ισχύει μετά τη δημοσίευσή του από την Ευρωπαϊκή Επιτροπή στην Επίσημη Εφημερίδα των Ευρωπαϊκών Κοινοτήτων.